钦定古今图书集成/理学汇编/字学典/第078卷 > 桑世昌兰亭博议 > 《论定武兰亭》
## 钦定古今图书集成/理学汇编/字学典/第078卷 > 桑世昌兰亭博议 > 《论定武兰亭》

世见石刻无虑数十百本，而共推《定武》本以为冠。诸
家辩别真赝，其说不一。或以薛绍彭刊石易旧本归
其家，镵去“湍流，带右天”五字。今世所存本，此五字不
全者，薛氏旧物也。又“仰”字如针眼、“殊”字蟹爪、“列”字如
丁形，凡有此者，皆望风以为真，而未尝有确然辨其
帖之所以善、所以不善者。夫世之所以贵《定武》本者，
以其镌刻精好，不失右军笔意而已，非以其能为针
眼、为蟹爪、为丁形也。使真能得其笔意，虽无此三者，
不害为善本。况此三者皆可以人力为，而其笔意非
真能者未易辨。今不求其本，而区区焉注目于其末，
此相马而唯记其骊黄牝牡，岂不为九方皋所笑乎？
山谷论此帖，以为无一字一笔不可人意摹写，或失肥瘦，亦自成妍。要皆存之以心，会其好处，此真能观
书者也。